14.12.2022 г.
BG
Официален вестник на Европейския съюз
C 474/1
II (Съобщения)
СЪОБЩЕНИЯ НА ИНСТИТУЦИИТЕ, ОРГАНИТЕ, СЛУЖБИТЕ И АГЕНЦИИТЕ НА ЕВРОПЕЙСКИЯ СЪЮЗ
ЕВРОПЕЙСКА КОМИСИЯ ИЗВЕСТИЕ НА КОМИСИЯТА Насоки за приключването на оперативните програми, приети за подпомагането по линия на Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и на програмите за трансгранично сътрудничество по линия на Инструмента за предприсъединителна помощ (ИПП II) (2014—2020 г.)
(2022/C 474/01)
Настоящото известие на Комисията заменя предходното известие на Комисията, публикувано в Официален вестник на Европейския съюз C 417 от 14 октомври 2021 г.
Като се има предвид значението на навременното и ефективно приключване на оперативните програми, одобрени за подпомагането по линия на Европейския фонд за регионално развитие (включително програмите за сътрудничество по линия на целта за Европейското териториално сътрудничество), Европейския социален фонд, Кохезионния фонд и Европейския фонд за морско дело и рибарство за програмния период от 1 януари 2014 г. до 31 декември 2020 г., включително ползващите се от средствата по линия на REACT-EU, е необходимо да се предоставят подходящи насоки за приключването на тези програми в съответствие с Регламент (ЕС) No 1303/2013 на Европейския парламент и на Съвета (1) и с приетите въз основа на него правни актове с общо приложение.
Настоящите насоки обхващат и програмите за трансгранично сътрудничество в рамките на Инструмента за предприсъе­ динителна помощ (ИПП II).
В Регламента за изпълнение относно ИПП се прави позоваване принципно на РОР или конкретно на някои негови разпоредби.
Следователно настоящите насоки се прилагат и за програмите за трансгранично сътрудничество по ИПП II, освен ако не е посочено друго.
С оглед на опита, натрупан при приключването на програмните периоди 2000—2006 г. и 2007—2013 г., в насоките се предлагат опростени процедури, които имат за цел да доразвият най-добрите практики, установени при приключването на тези предходни периоди.
В насоките е отчетена безпрецедентната криза с COVID-19 през 2020 г. и 2021 г., както и военната агресия на Руската федерация срещу Украйна на 24 февруари 2022 г., и свързаното с тях въздействие върху изпълнението на програмите.
Целта на насоките е да се улесни процесът на приключването, като се предостави методологическата рамка, съгласно която следва да се извърши приключването за финансовото уреждане на неизпълнените бюджетни задължения на Съюза чрез плащане на окончателното салдо на държавата членка по отношение на дадена програма и/или отмяна на бюджетни задължения, или събиране на неправомерно платените от Комисията суми на държавата членка.
(1) Регламент (ЕС) No 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) No 1083/2006 на Съвета (ОВ L 347, 20.12.2013 г., стр. 320) („РОР“).